Is-26 Summit bejn l-UE u l-Ġappun kompla saħħaħ ir-rabtiet bilaterali, iffukati fuq l-implimentazzjoni ta' żewġ ftehimiet importanti konklużi s-sena l-oħra: il-Ftehim bejn l-UE u l-Ġappun dwar is-Sħubija Strateġika u dak dwar is-Sħubija Ekonomika. B'dawn il-ftehimiet ir-relazzjonijiet politiċi u ekonomiċi ttellgħu f'livell ogħla. Il-President tal-Kummissjoni Jean-Claude Juncker u l-President tal-Kunsill Ewropew Donald Tusk irrappreżentaw lill-Unjoni Ewropea fis-Summit. Il-Ġappun kien rappreżentat mill-Prim Ministru Shinzō Abe. Ir-Rappreżentant Għoli tal-UE għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea, Federica Mogherini, il-Viċi President tal-Kummissjoni għall-Impjiegi, it-Tkabbir, l-Investiment u l-Kompetittività, Jyrki Katainen u l-Kummissarju tal-UE għall-Kummerċ, Cecilia Malmström ipparteċipaw ukoll. “Dan huwa mument tassew storiku għall-Ġappun, bil-presidenza tagħha ta' bħalissa tal-G20 u l-bidu tar-renju tal-Prinċep Eredi Naruhito l-ġimgħa d-dieħla. Il-Ġappun jista' jserraħ rasu għal kollox fejn tidħol l-Unjoni Ewropea: fit-tisħiħ tal-multilateraliżmu, u fl-appoġġ hekk kif jidħol fl-era ġdida tiegħu ta' Reiwa, li tfisser “armonija sabiħa” u li tiġbor perfettament is-sħubija tagħna”, qal il-President Jean-Claude Juncker. “Il-Ftehim ta' Sħubija Ekonomika l-ġdid tagħna huwa mument storiku għall-kummerċ dinji. Tneħħew il-maġġoranza vasta mill-biljun euro f'dazji li kienu jitħallsu kull sena minn kumpaniji tal-UE li jesportaw lejn il-Ġappun, u bil-kontra. Dan se jkun ta' għajnuna biex il-kummerċ bejnietna jkun jista' jitla' għal kważi EUR 36 biljun. Issa għandna bżonn li naraw li din l-istorja ta' suċċess tkompli billi nkunu ċerti li nibqgħu fuq it-triq it-tajba fejn tidħol implimentazzjoni.” Il-kummenti sħaħ tal-President Juncker waqt il-konferenza stampa konġunta ta' wara s-Summit huma disponibbli fuq l-internet. L-Unjoni Ewropea u l-Ġappun ħarġu Dikjarazzjoni Konġunta dwar is-Summit. Il-Presidenti Juncker, Tusk u l-Prim Ministru Abe daħlu għall-impenn li jkomplu jiżviluppaw is-Sħubija Strateġika bejn l-UE u l-Ġappun, li sa mis-sena li għaddiet hija bbażata fuq żewġ ftehimiet ta' importanza storika. Il-Ftehim ta' Sħubija Ekonomika, li daħal fis-seħħ fl-1 ta' Frar 2019, iġib flimkien ekonomiji li jsarrfu għal ftit anqas minn terz tal-Prodott Domestiku Gross kollu tad-dinja u li fihom jgħixu aktar minn 600 miljun persuna. Il-Ftehim ta' Sħubija Strateġika huwa qafas usa' li jġib 'il quddiem il-kooperazzjoni politika u settorjali kif ukoll azzjonijiet konġunti f'aktar minn 40 qasam. Impenn konġunt biex jiġu indirizzati l-isfidi globali u reġjonali L-Unjoni Ewropea u l-Ġappun huma sħab tal-istess fehma, jaħdmu flimkien kemm bilateralment kif ukoll f'fora multilaterali, bħan-Nazzjonijiet Uniti, il-G7 u l-G20. Hekk kif jipprevedi l-Ftehim ta' Sħubija Strateġika, il-Mexxejja ddiskutew modi għat-tisħiħ tal-kooperazzjoni fi kwistjonijiet ta' importanza dinjija. Huma kkonfermaw il-viżjoni konġunta tagħhom fejn jidħol ordni internazzjonali bbażat fuq ir-regoli, kif ukoll l-appoġġ għalih, bil-multilateraliżmu, id-demokrazija, in-nonproliferazzjoni ta' armi ta' qerda massiva, is-swieq miftuħa u sistema ta' kummerċ dinji bl-Organizzazzjoni Dinjija tal-Kummerċ fil-qalba tiegħu. Il-Mexxejja tal-UE affermaw l-appoġġ tagħhom għall-prijoritajiet tal-Presidenza Ġappuniża ta' bħalissa tal-G20, b'riforma tal-Organizzazzjoni Dinjija tal-Kummerċ kif ukoll implimentazzjoni ambizzjuża tal-ftehim ta' Pariġi dwar il-klima bħala riżultati ewlenin li għandhom jinkisbu bis-summit tal-G20 f'Osaka. Il-Mexxejja indirizzaw kwistjonijiet ta' importanza reġjonali u internazzjonali inkluż is-sitwazjoni fil-Peniżola Koreana, l-impenn konġunt għall-preżervazzjoni tal-Pjan Konġunt Komprensiv ta' Azzjoni – il-ftehim nukleari mal-Iran, il-kunflitt fl-Ukrajna tal-Lvant u l-annessjoni illegali tal-Krimea u Sevastopol mir-Russija, u r-rwol dinji taċ-Ċina. It-tmexxija 'il quddiem tal-aġenda bilaterali usa' Il-Mexxejja ħadu kont tal-implimentazzjoni tal-Ftehim ta' Sħubija Ekonomika, u skambjaw veduti dwar kif jistgħu jaraw li ċ-ċittadini u n-negozji tagħna jkunu jistgħu jgawdu l-benefiċċji sħaħ tal-ftehim. F'dan il-kuntest, huwa essenzjali li l-UE u l-Ġappun jimplimentaw bis-sħiħ il-ftehim, inkluż il-kapitlu dwar l-iżvilupp sostenibbli. L-UE u l-Ġappun huma soċjetajiet avvanzati li joperaw b&apos;teknoloġija mill-aktar avvanzata f'ħafna oqsma. Dan jimplika li hemm il-bżonn ta' kollaborazzjoni fost pajjiżi b'mentalità simili għaż-żamma ta' ċiberspazju sigur u miftuħ. F'Jannar 2019, il-Kummissjoni Ewropea u l-Ġappun adottaw id-deċiżjoni ta' adegwatezza reċiproka, biex b'hekk inħolqot l-akbar żona fid-dinja ta' flussi siguri tad-data u li tippermetti li d-data personali tkun tista' tgħaddi liberament bejn iż-żewġ ekonomiji fuq il-bażi ta' garanziji qawwija ta' protezzjoni tad-data. Fuq il-bażi ta' dan is-suċċess, l-UE u l-Ġappun ftiehmu li jaħdmu flimkien fejn jidħlu inizjattivi internazzjonali dwar il-protezzjoni tad-data. Il-President Juncker esprima l-appoġġ tiegħu għall-inizjattiva “Fluss Liberu tad-Data b'Fiduċja”, li se tippermetti l-fluss liberu tad-data fost pajjiżi li jkollhom livelli għolja ta' protezzjoni. Huwa qiegħed jappoġġa wkoll it-tnedija tal-”Osaka Track”, dwar kwistjonijiet ta' kummerċ elettroniku. Il-Kummissjoni Ewropea se jkollha rwol attiv fiż-żewġ inizjattivi. L-Unjoni Ewropea u l-Ġappun jikkondividu l-ħsieb li l-konnettività għandha tkun sostenibbli kemm f'dak li għandu x'jaqsam l-ambjent, ekonomikament, fiskalment kif ukoll soċjalment. Jeżisti potenzjal sinifikanti li jinstabu sinerġiji bejn l-approċċ tal-Unjoni Ewropea dwar il-konnettività, imfisser mill-Kummissjoni u mir-Rappreżentant Għoli f'Settembru 2018 u l-Kunċett Indo-Paċifiku Liberu u Miftuħ tal-Ġappun, bl-attenzjoni tiegħu fuq l-infrastruttura ta' kwalità. Fis-Summit, il-Mexxejja impenjaw ruħhom dwar Sħubija bejn l-UE u l-Ġappun dwar Konnettività Sostenibbli u Infrastruttura ta' Kwalità, stabbilita ġdida, għall-kooperazzjoni fejn tidħol il-konnettività sostenibbli f'pajjiżi terzi. Hekk kif il-kuntatti personali bejn in-nies għandhom rwol kruċjali fil-konnessjoni bejn l-UE u l-Ġappun, il-Mexxejja ddiskutew modi kif dawn ir-rabtiet umani jitjiebu, inkluż permezz ta' programmi konġunti bejn universitajiet Ewropej u Ġappuniżi, u l-mobbiltà tal-istudenti u l-akkademiċi taħt il-programm Erasmus+. Fl-2019, għall-ewwel darba, permezz tal-programm Erasmus Mundus se jiġu offruti gradi universitarji konġunti bejn l-UE u l-Ġappun fil-livell ta' Masters. Il-Presidenti Juncker, Tusk u l-Prim Ministru Abe iddiskutew ukoll kwistjonijiet bilaterali oħra, inklużi l-possibbiltajiet għat-tisħiħ tas-sħubija ta' sigurtà bejn l-UE u l-Ġappun. F'dan ir-rigward, l-UE u l-Ġappun esprimew ir-rieda tagħhom li jesploraw għażliet għal ħidma konġunta dwar is-sigurtà marittima, iċ-ċibersigurtà, il-ġlieda kontra t-terroriżmu u l-operazzjonijiet ta' ġestjoni tal-kriżijiet. Aktar informazzjoni: Dikjarazzjoni konġunta tas-26 summit bejn l-UE u l-Ġappun Kummenti mill-President Jean-Claude Juncker fil-konferenza stampa wara s-26 Summit UE-Ġappun Sit web tas-Summit UE-Ġappun Skeda informattiva dwar ir-relazzjonijiet UE-Ġappun Sit web tal-Ftehim ta&apos; Sħubija Ekonomika bejn l-UE u l-Ġappun Skeda informattiva dwar il-Ftehim ta&apos; Sħubija Strateġika bejn l-UE u l-Ġappun Sit web tad-delegazzjoni tal-Unjoni Ewropea għall-Ġappun